《答贾九州愁》
魏晋·郭璞

广莫戒寒，玄英启谢。感彼时变，悲此物化。独步闲朝，哀叹静夜。

悲非颜原，屡空蓬舍。轻服御冬，蓝褐当夏。正未墨突，逝将命驾。

幸赖吾贤，少以慰藉。

顾瞻中宇，一朝分崩。天网既紊，浮鲵横腾。运首北眷，邈哉华恒。

虽欲凌翥，矫翮靡登。俯惧潜机，仰虑飞罾。惟其崄哀，难辛备曾。

庶睎河清，混焉未澄。

自我徂迁，周之阳月。乱离方焮，忧虞匪歇。四极虽遥，息驾靡脱。

愿言齐衡，庶几契阔。虽云暗投，圭璋特达。绵驹之变，何有胡越。

子固乔楚，我伊罗葛。无贵香明，终自㵶渴。未若遗荣，閟情丘壑。

逍游永年，抽簪收发。

作者简介：（276—324）东晋河东闻喜人，字景纯。博学，好古文奇字，精天文、历算、卜筮，擅长诗赋。西晋末过江，为宣城太守殷祐参军，为王导所重。晋元帝拜著作佐郎，与王隐共撰《晋史》，迁尚书郎。后为王敦记室参军。以卜筮不吉谏阻敦谋反，为敦所杀。后追赠弘农太守。为《尔雅》、《方言》、《山海经》、《穆天子传》作注，传于世。有辑本《郭弘农集》。